Diari Oficial de la Generalitat Valenciana


Sumari del DOGV 9382, del 13-07-2022 (2022/6077)

RESOLUCIÓ de 13 de juny de 2022, de la Conselleria de Política Territorial, Obres Públiques i Mobilitat, per la qual s'inclou el municipi de San Isidro en la categoria de municipi d'elevada perillositat d'inundació.
-----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9382

Data del DOGV
:   13-07-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/6077


Data del document
:   13-06-2022

Organisme emissor
:   Conselleria de Política Territorial, Obres Públiques i Mobilitat

Tipus de document
:   Resolució

Descriptors 

:   * Conselleria de Política Territorial, Obres Públiques i Mobilitat
    * risc natural
    * legislació
    * inundació

RESOLUCIÓ de 13 de juny de 2022, de la Conselleria de Política Territorial, Obres Públiques i Mobilitat, per la qual s'inclou el municipi de San Isidro en la categoria de municipi d'elevada perillositat d'inundació. [2022/6077]  
Vista la sol·licitud de l'Ajuntament de San Isidro, de data 2 de desembre de 2021, relativa a la inclusió del municipi en la categoria d'elevada perillositat d'inundació, establida en l'article 15.i, regulada en les disposicions addicionals primera i segona de la normativa del Pla d'acció territorial de caràcter sectorial sobre prevenció del risc d'inundació a la Comunitat Valenciana (PATRICOVA), que va tindre entrada el 28 de desembre.  
  
Antecedents de fet  
  
1. Pla general de San Isidro  
L'objecte del present document no inclou l'anàlisi de l'adequació del Pla general de San Isidro a la normativa urbanística del PATRICOVA, sobre la base de la cartografia d'inundabilitat resultant dels mapes de perillositat per inundació del Sistema Nacional de Cartografia de Zones Inundables.  
L'estudi d'inundabilitat referit en el pla general del municipi no està aprovat, donada l'existència de greus afeccions de risc d'inundació, segons s'observa en la citada cartografia que impossibiliten, si més no, la valoració de modificació del Pla general del municipi.  
Així, s'ha de tindre en compte l'article 17 de la normativa del PATRICOVA, atés que el planejament no podrà donar lloc a un increment significatiu del risc d'inundació en aquest terme municipal o en altres municipis potencialment afectats, a excepció dels supòsits previstos en l'article 23 d'aquesta normativa. A l'efecte, es considera que s'eleva significativament el risc d'inundació si es produeix un augment significatiu de la perillositat d'inundació, en els termes de l'article 9 d'aquesta normativa, o se n'incrementa significativament la vulnerabilitat, enfront de la inundació, de l'ús del sòl en una zona inundable.  
  
Per això, l'alternativa prioritària a considerar per part del municipi ha de ser la de desenvolupar els futurs usos en sòls en els quals no existisca risc d'inundació i, donat l'elevat risc d'inundació que presenta el municipi de San Isidro, hauria de proposar la consideració de municipi d'elevat risc d'inundació i, a partir de la consideració esmentada, poder valorar les modificacions plantejades en el pla general.  
La consideració de municipi d'elevada perillositat d'inundació possibilitaria la reclassificació de sòl afectat per perillositat d'inundació en les zones de menor afecció, sempre que es tinguera coneixement de calats i velocitats, mitjançant un estudi específic que hauria d'aprovar-se d'acord amb la normativa del PATRICOVA, o bé, atesa la cartografia del SNCZI.  
El Pla general de San Isidro va començar la tramitació d'avaluació ambiental estratègica l'any 2012, emetent el Document de Referència al febrer de 2013. Hui dia segueix en tramitació.  
  
2. Aprovació municipal  
La sol·licitud de declaració de municipi amb elevada perillositat d'inundació, es va realitzar per part de l'Ajuntament de San Isidro, en data 2 de desembre de 2021, aportant juntament amb la sol·licitud d'inclusió, la documentació justificativa necessària per a acreditar la concurrència dels requisits exigits en la normativa del PATRICOVA, tal com es recullen en les disposicions addicionals primera i segona de l'esmentada normativa.  
  
3. Documentació aportada  
La sol·licitud de la declaració de municipi d'elevada perillositat s'acompanya d'una justificació dels paràmetres exigits en l'article 15 de la normativa del PATRICOVA:  
- Càlculs mitjançant sistemes d'informació geogràfica justificant la superfície de 2/3 d'afecció del terme municipal.  
- Justificació de les fortes limitacions per a orientar els seus futurs desenvolupaments cap a zones no inundables, per la morfologia del seu territori.  
  
Figura 1. Classificació del sòl i nivell de perillositat associat al que determina la normativa del PATRICOVA.  
  
A l'informe justificatiu dels paràmetres per a la declaració de municipi d'elevada perillositat, s'aporten les superfícies del terme municipal, de l'àrea d'afectació de la perillositat d'inundació segons el Sistema Nacional de Cartografia de Zones Inundables (SNCZI), atés que aquesta cartografia prevaldrà, en allò que s'ha assenyalat en els desenvolupaments, per trobar-se a a major escala i tindre més precisió que la del PATRICOVA; així com els percentatges que representen les esmentades superfícies d'afectació respecte a la superfície del terme municipal.  
  
4. Cartografies de perillositat d'inundació  
El mapa de perillositat per inundació, segons el SNCZI, corresponent al terme municipal de San Isidro, es mostra en la figura 2, mentre en la figura 1 (en la pàgina anterior) es pot veure la cartografia de perillositat d'inundació referida a la cartografia del PATRICOVA.  
  
  
Figura 2. Classificació del sòl i nivell de perillositat associat al que determina la normativa del PATRICOVA.  
  
Les dues cartografies indicades tenen caràcter complementari, en aplicació de l'article 7 de la normativa del PATRICOVA, sent elements essencials per a la determinació de la problemàtica d'inundació en el territori.  
  
5. Declaració de municipi d'elevada perillositat d'inundació  
L'article 15 de la normativa del PATRICOVA defineix els municipis amb elevada perillositat d'inundació, atesa la superfície del terme municipal afectada o que l'àrea afectada faça impossible el desenvolupament del planejament, les activitats i les infraestructures necessàries per al municipi.  
La inclusió d'un municipi en la categoria d'elevada perillositat d'inundació es regula en l'apartat 2 de la disposició addicional primera de la normativa del PATRICOVA, i es justifica en l'antecedent de fet sisé.  
  
Figura 3. Perillositat d'inundació, per a 500 anys de període de retorn (calats en diferents graus en color blau que corresponen a majors nivells segons el color blau, és més fosc)  
  
6. Justificació del compliment de requisits  
En la justificació aportada per l'Ajuntament, s'ha calculat, mitjançant sistemes d'informació geogràfica, la superfície del terme municipal afectada per perillositat d'inundació, la qual és del 79,08 %, i compleix un dels condicionants establits en l'article 15 de la normativa del PATRICOVA.  
Consultada la cartografia de l'ICV i del SNCZI, i realitzada una valoració comparativa de les superfícies afectades per la inundabilitat respecte del terme municipal, es justifica l'afecció per inundació per a 500 anys de període de retorn en 761,36 ha (65,10 %) del total de 1.169,88 ha que posseeix el municipi. Aquest percentatge, el 65,10 % de la superfície del terme municipal, és lleugerament inferior a les parts exigides en la normativa del PATRICOVA.  
No obstant això, s'hauria de tindre en compte que 1.118,17 ha del terme municipal i, segons la cartografia de la ICV, es troben afectades per nivell de perillositat geomorfològica. Aquest nivell de perillositat d'inundació identifica diferents processos morfològics que, per les seues característiques, actuen com un indicador de la presència d'inundacions històriques, no necessàriament catalogades, havent d'identificar la probabilitat de reactivació d'aquests fenòmens geogràfics i, si és el cas, els efectes susceptibles de trobar-se en situació activa o inactiva. Donada la proporció d'aquesta perillositat d'inundació respecte a la superfície global del municipi, ha de ser tingut en compte en el percentatge dels 2/3 parts exigides en la normativa del PATRICOVA.  
  
Perillositat Ha % respecte al total del TM  
500 anys (SNCZI) 761,36 65,10 %  
100 anys (SNCZI) 556,92 47,60 %  
50 anys (SNCZI) 603,53 51,58 %  
10 anys (SNCZI) 285,35 24,39 %  
P. Geomorfològica (PATRICOVA) 1,118,17 95,58 %  
  
  
Taula 1. Quadre que quantifica la superfície afectada per inundabilitat  
Del total de la superfície del terme municipal (1.169,88 ha), tan sols un 4,42 % no es troben afectades per inundabilitat o per alguna figura de protecció, la qual cosa suposa que només en aquest percentatge del territori es poden realitzar les actuacions de desenvolupament que es plantegen per al municipi. Així mateix, cal tindre en compte les 55,85 ha, que hui dia es troben classificades com a sòl urbà o sistemes generals, la qual cosa suposa un 11,51 % de la totalitat del municipi.  
Aquesta limitació al futur desenvolupament de San Isidro, lligada a l'emplaçament del sòl sense afecció, pot determinar-se d'aplicació amb la segona opció especificada en l'article 15 de la normativa del PATRICOVA, és a dir, la referida a les limitacions per a orientar els desenvolupaments cap a zones no inundables o de molt baixa afecció d'inundabilitat, condicionant la implantació de les infraestructures imprescindibles per al municipi i la resta d'administracions (tant si són per dotacions, com de caràcter viari -carreteres i ferrocarrils-), aspectes que no sols fan inviable el compliment del planejament vigent (el constitueixen les normes subsidiàries que van ser aprovades en Comissió Territorial d'Urbanisme el 24 de maig de 1995, i publicat l'acord d'aprovació en el BOP d'Alacant, d'1 juliol de 1995), sinó la possibilitat, si més no, de plantejar un model de futur més concorde amb els requeriments territorials i ambientals exigits per les normatives actuals.  
  
7. Consideració del Plan general de San Isidro  
Tal com es fa referència en l'antecedent de fet primer, l'objecte del present documente no inclou l'anàlisi de l'adequació del Pla general de San Isidro a la normativa del PATRICOVA, segons la cartografia d'inundabilitat indicada en l'antecedent de fet quart. Una vegada s'haja inclòs el municipi en la categoria d'elevada perillositat d'inundació, s'analitzarà l'adequació de la proposta de planejament que presente el Pla general estructural, al règim específic d'aquesta categoria de municipis, regulat en la disposició addicional segona i concordants de la normativa del PATRICOVA.  
  
Fonaments de dret  
  
1. La tramitació seguida en l'expedient es considera correcta en haver-se complit el que es disposa en l'article 15 i en la disposició addicional primera de la normativa del PATRICOVA.  
2. Es determina que, en l'àmbit del terme municipal de San Isidro, es poden considerar inundables les 2/3 parts de la superfície del terme municipal (vista l'escassa proporció per al compliment sense considerar les zones d'afecció de caràcter geomorfològic); no obstant això, es considera que en el suposat cas de trobar-se cartografiats tots els llits del terme municipal i les perillositats respectives, qüestió que no és obligatòria, així com considerant el risc de perillositat d'inundació geomorfològica descrita en l'apartat sisé, s'assoleix la xifra mínima de de la superfície del terme.  
Ara bé, d'altra banda, és evident que es compleix la condició segona referida a les limitacions de creixement del pla per a orientar els desenvolupaments cap a zones no inundables o de molt baixa afecció i, condiciona la implantació de les infraestructures imprescindibles per al municipi, on es desenvolupa tota l'activitat i es localitzen les infraestructures viàries, els àmbits i les dotacions, per a trobar-se, entre altres, situat també el nucli urbà de San Isidro. Per això, es considera que compleix el requisit indicat de la normativa del PATRICOVA, per a considerar-lo com a municipi d'elevat risc.  
Es reitera que la present resolució no inclou l'anàlisi de l'adequació del Pla general de San Isidro a la normativa del PATRICOVA, per la qual cosa no pressuposa cap valoració sobre el model de planejament a proposar per al municipi.  
3. La competència per a resoldre sobre la inclusió de nous municipis en la categoria d'elevat risc d'inundació correspon al conseller competent en matèria d'ordenació del territori, en aplicació de l'apartat 2 de la disposició addicional primera de la normativa del PATRICOVA.  
  
Vistos els antecedents exposats, així com els preceptes legals citats i la resta d'aquells que són de general i pertinent aplicació, resolc:  
  
  
Únic  
Incloure el municipi de San Isidro en la categoria de municipi amb elevada perillositat d'inundació, en considerar-se complides les previsions contingudes en el Pla d'acció territorial sobre prevenció del risc d'inundació a la Comunitat Valenciana (PATRICOVA).  
  
València, 13 de juny de 2022.- La consellera de Política Territorial, Obres Públiques i Mobilitat: Rebeca Torró Soler.